《灵谷山》
宋代·曾季狸

旧闻伯子记，已得灵谷名。隐然望此州，奇胜称山灵。

悬崖泻瀑布，如高屋建瓴。乔松数十丈，下有千岁苓。

仄足行鸟道，势欲抟青冥。仙事虽渺茫，幽讨未忘情。

高秋八月后，择胜来经行。黄冠两三人，淡然亦忘形。

烟霞到几席，爽气来户庭。瘦筇閒指点，老瓦同注倾。

惭非换鹅手，不敢临黄庭。或可联石鼎，未必让弥明。

重阳无十日，黄菊渐向荣。佳哉此天气，一笑未易营。

但愿脚力健，年年此寻盟。

作者简介：抚州临川人，字裘父，号艇斋。曾宰曾孙。师事吕本中、韩驹，又与朱熹、张栻游。举进士不第，终身隐居，人争荐之，皆不起。有《艇斋杂著》、《论语训解》、《艇斋诗话》。